רוני ריטמן (מימין) בעת מינויו למפקד יחידת להב 433. משמאל: מני יצחקי, ראש אגף החקירות והמודיעין
**רוני ריטמן** (נולד בשנת 1964) הוא קצין משטרה בדרגת ניצב שכיהן כמפקד יחידת להב 433. קודם לכן שירת כמפקד היחידה הארצית לחקירות בינלאומיות (יאחב"ל) וכראש חטיבת המודיעין באגף החקירות והמודיעין.

ביוגרפיה
--------

ריטמן שירת בצה"ל כקצין בחיל ההנדסה הקרבית. התגייס למשטרת ישראל ב-1987 ושימש חוקר במפלג התשאול וקצין ביחידה המרכזית של מחוז תל אביב.

בתחילת העשור הראשון של המאה ה-21 עמד בראש מפלג חקירות של יחידת אתג"ר בנושא הסחר בנשים. בהמשך שירת כראש זרוע החקירות ביחידה הארצית לחקירת פשיעה חמורה ובינלאומית (יאחב"ל). ב-2006 מונה למפקד היחידה המרכזית במחוז מרכז של המשטרה. במהלך שירותו בתפקיד נרצחו שני מודיעים של היחידה שפעלו בארגוני פשיעה, בתקריות שלא פוענחו. ב-2007 מונה לראש יאחב"ל, בינואר 2009 קודם לדרגת תת-ניצב והמשיך לשרת בתפקיד עד 2010. לאחר מכן עמד בראש חטיבת המודיעין עד 2013 ויצא ללימודים במכללה לביטחון לאומי.

באוגוסט 2014 מונה לתפקיד ראש יחידת להב 433, תפקיד בו כיהן עד שהחליט לפרוש באפריל 2018.

לאחר פרישתו הקים יחד עם דודי כהן את חברת סירין סייבר בבעלותו של משה חוגג.

ריטמן נשוי למיכל, רב-פקד בדימוס ששירתה ביחידת אתג"ר. הם הורים לשניים.

התלונה על התנהגות מינית בלתי-הולמת
----------------------------------

#### החקירות בלהב 433 וסגירת התיק

בנובמבר 2015 נחקר במחלקה לחקירות שוטרים תנ"צ גיא ניר, ראש חטיבת המודיעין, בחשד לעבירות משמעת שונות. זמן קצר לאחר חקירתו הוא הגיש תלונה במח"ש על אי סדרים בלהב 433 ובתוכה תלונה כנגד ריטמן, במה שהסתמן כחלק מסכסוך ארוך ביניהם. ריטמן נחקר במח"ש בחשד להטרדה מינית של קצינה ששירתה תחתיו ובאותה עת הייתה פקודה של תנ"צ ניר. התלונה נסובה סביב אמירות מיניות שנאמרו בהזדמנויות שונות, אך ליבת החקירה עסקה במה שהתרחש בשנת 2011, בחניון בהר חוצבים בירושלים, עם סיומו של ערב חברתי שערכה המשטרה במסעדה, ובו, לכאורה, ריטמן רץ אחר המתלוננת בעודו שיכור, אחז בידה בחוזקה ומשך אותה אליו בניסיון לנשקה בכוח, אך נהדף על ידה. ריטמן, שהכחיש את החשדות, יצא לחופשה בהסכמה עד לבירור החשדות.
ריטמן טען שמדובר בעלילת דם נגדו מצד תנ"צ גיא ניר והקצינה שהיו נתונים בחקירה בשל עבירות משמעת שונות על אופן תפקודם בחטיבת המודיעין. כמו כן, ריטמן הציג בדיקת פוליגרף שתמכה בגרסתו.
ב-24 בדצמבר החליט היועץ המשפטי לממשלה יהודה וינשטיין לסגור את תיק החקירה נגד ריטמן מהעילה שנסיבות המקרה בכללותן כפי שהן עולות מהראיות אינן מתאימות להליך פלילי ובשל בעיות מסוימות במסכת הראייתית. וינשטיין הסביר שבמצב דברים רגיל, היה שוקל להמליץ להעמיד את ריטמן לדין משמעתי, אך עבירות משמעת, בשונה מעבירות פליליות, מתיישנות כעבור שלוש שנים. מח"ש הגישו פנייה נוספת למשטרה וכעבור שלשה ימים החליט המפכ"ל רוני אלשיך להחזיר את ריטמן לתפקידו.

הפער בין עמדות המפכ"ל לראש מח"ש הוביל בנובמבר 2017 לכך שראש מח"ש, עו"ד אורי כרמל, הודיע על כוונתו לפרוש.

#### עתירת המתלוננת לבג"ץ

ב-16 במאי 2016 עתרה הקצינה המתלוננת לבג"ץ נגד החלטת מפכ"ל המשטרה רוני אלשיך להשיב לתפקידו את ריטמן כמפקד להב 433. בנובמבר 2017 הורה בג"ץ למפכ"ל לשקול מחדש את הצעדים נגד ריטמן מפני שהנימוקים שנתנו להימנעות מנקיטת צעדים נגדו לא תאמו את עמדת גורמי החקירה. ב-23 בינואר 2018 לאור הוראת בג"ץ, ביקש ריטמן ממפכ"ל המשטרה לפרוש מתפקידו כמפקד להב 433, אך להמשיך לשרת במשטרה. כעבור ימים אחדים הגיש תלונה על מח"ש בטענה שנרקמה קנוניה נגדו כאשר חקירת מח"ש בעניינו הייתה רשלנית ומטעה. בעקבות הוראת בג"ץ רשם המפכ"ל נזיפה בתיקו האישי של ריטמן, אך ציין באוזניו כי "מתוך הערכה ואמפתיה, ובצער - אני נאלץ לנזוף בך".

ב-3 במאי 2018 הודיע ריטמן על פרישתו מהמשטרה.

קישורים חיצוניים
----------------

ויקישיתוף מדיה וקבצים בנושא **רוני ריטמן** בוויקישיתוף
* אתר למנויים בלבד אמיר אורן, מפקד להב: בגלל ההגנה על זכויותיהם של נאשמים, רוצחים חופשיים לנפשם, באתר הארץ, 23 באוקטובר 2014
* יניב קובוביץ, תת-ניצב רוני ריטמן ימונה למפקד להב 433 במקום ארביב, באתר הארץ, 15 באוגוסט 2014

הערות שוליים
------------

1. ↑  עוזי ברוך, רשמי: ניצב רוני ריטמן - מפקד להב 433, באתר ערוץ 7, 31 באוגוסט 2014
2. ↑  רוני זינגר-חרותי, המבקר בודק התנהלות המפכ"ל בפרשת רצח סוכנים בארגוני פשע, באתר הארץ, 28 באוקטובר 2008
3. ↑  סבב מינויים בכירים במשטרת ישראל, אתר המשרד לביטחון הפנים
4. ↑  תנ"צ רוני ריטמן התמנה לראש יחידת להב 433, אתר משטרת ישראל
5. ↑  משה חוגג מקים חברת סייבר עם המפכ"ל לשעבר דודי כהן, גלובס, 10 במרץ 2020
6. ↑  אילנה דיין, ‏"עובדה" חושפת את הקשר הצמוד בין דנינו לקצינה הזוטרה, באתר ‏מאקו‏, 17 בדצמבר 2015
7. ↑  יוסי אלי‏, ראש חטיבת המודיעין במשטרה יזומן לשימוע בשל התנהגות בעייתית, באתר וואלה!‏, 08 בדצמבר 2015
8. 1 2  בג"ץ 3884/16 פלונית נ' השר לביטחון פנים, ניתן ב־20 בנובמבר 2017
9. ↑  קלמן ליבסקינד, ‏מותר לנסות להפיל את נתניהו, אך אל תגידו שזו מלחמה בשחיתות, באתר מעריב אונליין, 23 בדצמבר 2017
10. ↑  משה נוסבאום, ‏נסגר התיק נגד ניצב רוני ריטמן, באתר ‏מאקו‏, 24 בדצמבר 2015
11. ↑  יוסי אלי‏, במשטרה מברכים על החזרת ריטמן: "המפכ"ל שלנו גבר", באתר וואלה!‏, 29 בדצמבר 2015
12. ↑  יהושע בריינר, ראש מח"ש יפרוש בתום שנתיים מתוחות בין המשטרה לגוף שאמור לחקור אותה, באתר הארץ, 10 בנובמבר 2017
13. ↑  אפרת פורשר, ראש מח"ש פרש בגלל מתיחות עם המפכ"ל, באתר ישראל היום, 8 בנובמבר 2017
14. ↑  אמרי לוי סדן, דניאל דולב ואבי אשכנזי‏, בג"ץ למשטרה: שקלו מחדש את השארת ניצב ריטמן כמפקד להב 433, באתר וואלה!‏, 20 בנובמבר 2017
15. ↑  אלון חכמון, ניצב ריטמן יסיים את תפקידו בראשות להב 433, באתר מעריב, ‏23 בינואר 2018
16. ↑  אמרי לוי סדן‏, "תמונה כוזבת ודעה קדומה": ניצב ריטמן הגיש תלונה נגד מח"ש, באתר וואלה!‏, 29 בינואר 2018
17. ↑  משה נוסבאום, לאחר סיום תפקידו: ריטמן ננזף, "חדשות 2", 30 בינואר 2018
18. ↑  אלי סניור, ריטמן פורש: "רציתי להילחם בכוחות המאיימים", באתר ynet, 3 במאי 2018

| היחידה הארצית לחקירת פשיעה חמורה ובינלאומית (יאחב"ל) |
| --- |
| ראשי היחידה | ראובן מינקובסקי (1977–1980) • מנשה גולן (ממלא מקום 1980–1981) • ארמונד לוי (1981–1985) • שמעון סביר (1985–1988) • סנדו מזור (1988- ) • אבי כהן (1993- ) • יורם רודמן • משה מזרחי (אפריל 1997–2001) • משה לוין (2001–2002) • יוחנן דנינו (2002–2004) • עמיחי שי (2004–2007) • רוני ריטמן (2007–2010) • חיים איפרגן (2010–2012) • דוד ביטון (2012–2013) • גדי סיסו (2013 -2016) • יגאל בן-שלום (2016–2018) • חיים ניסים (2018-) |

| להב 433 |
| --- |
| מפקדי להב 433 | יואב סגלוביץ (ינואר 2008 - ינואר 2009) • יורם הלוי (ינואר-אוקטובר 2009) • דודו מנצור (אפריל 2010 - יולי 2012) • מני יצחקי (יולי 2012 - ספטמבר 2013) • מנשה ארביב (ספטמבר 2013 - פברואר 2014) • רוני ריטמן (אוגוסט 2014 - מאי 2018) • יגאל בן שלום (מרץ 2018 - מאי 2020) • מוטי לוי (מאי 2020 ואילך) |  |
| יחידות בלהב 433 | אתג"ר • יאחב"ל • היחידה הארצית לחקירות הונאה • היחידה הארצית למאבק בפשיעה הכלכלית • היחידה הארצית לחקירת סוהרים • יחידת הגדעונים • יחידת הסייבר הארצית • יחידת פלס |